Det blev en sejr til grønt hus i dette års sæson af ’Nybyggerne’. Anne og Todd har nu vundet den ultimative præmie – det drømmehus, de selv har indrettet. - Vi har kæmpet for det her så lang tid og nu er det lykkedes, siger en glad Todd, da Peter Ingemann kører vinderparret hen til deres nye hus. Parret er allerede bosat i Aalborg sammen med deres 3-årige datter Lily, og behøver altså ikke køre langt, når de skal flytte ind i deres nye drømmehus, der ligger i Gistrup, der er en forstad til Aalborg. Anne og Todd er blevet gode venner med de andre par både under og efter optagelserne. Derfor følte de også med de tre andre par, der måtte gå tomhændede hjem fra aftenens finale. - Man bliver lidt ked af det på de andres vegne, de har jo kæmpet lige så meget som os andre, siger Anne. - Jeg måtte sige undskyld til Mikkel, jeg ved hvor meget han ville have det her hus, siger Todd. Parret kalder deres deltagelse i Nybyggerne for 'en oplevelse for livet'. -  Jeg har kæmpe respekt for alle håndværk der findes, siger Anne. De har ikke bare lært om fuge og cement, de har også lært en masse om hinanden. - Vi havde 10 års-dag i søndags. Vi har lært så meget om hinanden i løbet af det her. Vi gik og arbejdede sammen om det her store projekt og kom bare endnu tættere på hinanden, siger Anne.

Referat:
Nybyggerparret Todd Edlin og Anne Bach fra Aalborg vandt TV2-programmet "Nybyggerne" onsdag aften.